Ärakuulamise eest vastutava ametniku lõpparuanne (1)

Juhtum M.9014 — PKN Orlen/Grupa Lotos

(2021/C 196/04)

1. 3. juulil 2019 sai komisjon teatise kavandatava koondumise kohta, mille kohaselt ettevõtja Polski Koncern Naftowy ORLEN Spółka Akcyjna (edaspidi „äriühing Orlen“) omandaks nõukogu määruse (EÜ) nr 139/2004 (2) (edaspidi „ühinemismäärus“) artikli 3 lõike 1 punkti b tähenduses täieliku ainukontrolli äriühingu Grupa Lotos Spółka Akcyjna (edaspidi „äriühing Lotos“) üle (edaspidi „kavandatav tehing“). Selle aruande tähenduses viidatakse äriühingutele Orlen ja Lotos ühiselt kui pooltele.

2. 7. augustil 2019 võttis komisjon vastavalt ühinemismääruse artikli 6 lõike 1 punktile c vastu otsuse menetluse algatamise kohta.

3. 23. septembril 2019, 30. septembril 2019 ja 22. novembril 2019 võttis komisjon ühinemismääruse artikli 11 lõike 3 alusel vastu neli otsust, milles paluti pooltel esitada teave, mida komisjon oli taotlenud mitmes pooltele edastatud teabenõudes (3). Nende otsustega pikendati ühinemismääruse artikli 10 lõikes 3 osutatud tähtaega vastavalt komisjoni määruse nr 802/2004 (4) artikli 9 lõikele 1 (edaspidi „ühinemismääruse rakendusmäärus“). Komisjon andis 2. märtsi 2020. aasta kirjaga äriühingule Orlen teada, et pikendatud tähtaeg sai läbi 28. veebruaril 2020, s.o päeval kui pooled esitasid nõutud teabe.

4. 7. aprillil 2020 võttis komisjon vastu vastuväited. Vastuväited tehti äriühingule Orlen ametlikult teatavaks 8. aprillil 2020 (5) ning talle anti oma tähelepanekute esitamiseks aega 24. aprillini 2020. 7. aprillil 2020 teavitati äriühingut Lotos vastuväidete vastuvõtmisest ja võimalusest esitada tähelepanekuid ühinemismääruse rakendusmääruse artikli 13 lõike 2 kohaselt.

5. 8. aprillil 2020 taotles äriühing Orlen vastuväidete kohta märkuste esitamise tähtaja pikendamist viie tööpäeva võrra, sest äriühingu arvates võib andmete ja teabe kogumisele kuluda koroonaviirusega seotud kriisi tõttu rohkem aega. 14. aprillil 2020 pikendas konkurentsi peadirektoraat tähtaega 4. maini 2020.

6. 7. aprillil 2020 anti äriühingule Orlen DVD vahendusel juurdepääs komisjoni valduses olevatele juhtumiga seotud juurdepääsetavatele dokumentidele. Edaspidi anti äriühingule korrapäraselt juurdepääs toimikule seoses sinna hiljem lisatud dokumentidega. Teatavad andmed olid kättesaadavad vaid äriühingu Orlen majandusnõustajatele virtuaalse andmeruumi vahendusel, et nad saaksid kontrollida järeldusi, mis komisjon oli nende andmete põhjal teinud (6). Ma ei ole toimikule juurepääsuga seoses saanud pooltelt ühtegi kaebust ega taotlust.

7. Ajavahemikul 30. septembrist 2019 kuni 27. aprillini 2020 lisasin ma antud juhtumis kuus äriühingut (poolte konkurenti ja/või klienti) huvitatud kolmandate isikute hulka. Huvitatud kolmandatele isikutele esitati vastuväidete mittekonfidentsiaalne versioon ja neile määrati oma tähelepanekute esitamiseks tähtaeg.

8. 4. mail 2020 esitas äriühing Orlen kirjalikud märkused vastuväidete kohta.

9. Samal päeval esitas äriühing Orlen komisjonile ametlikult kavandatud kohustused vastavalt ühinemismääruse artikli 8 lõikele 2 ja artikli 10 lõikele 2, et muuta kavandatav tehing kokkusobivaks siseturuga ja EMP lepinguga. Komisjon tegi neile kohustustele turupõhisuse kontrolli 6. mail 2020.

10. Äriühing Orlen taotles ametlikku suulist ärakuulamist, mis toimus 11. mail 2020 (7).

11. 25. mail 2020 esitas äriühing Orlen komisjonile oma muudetud kohustused. 26. mail 2020 tehti ka neile muudetud kohustustele turupõhisuse kontroll.

12. 28. mail 2020 edastas komisjon äriühingule Orlen asjaolusid käsitleva kirja, teavitades äriühingut täiendavatest faktidest, mis sisaldusid toimikus juba vastuväidete esitamise ajal, kuid millele ei oldud vastuväidetes sõnaselgelt tuginetud, kuid mida komisjon toimiku täiendaval uurimisel peab oma seisukohtade toetamiseks asjakohaseks, ning samuti teatavatest täiendavatest tõenditest, mille komisjon oli saanud pärast vastuväidete vastuvõtmist. Äriühing Orlen esitas oma vastuse asjaolusid käsitlevale kirjale 3. juunil 2020.

13. Täiendavalt muudetud kohustused (edaspidi „lõplikud kohustused“) esitati komisjonile kõigepealt 22. juunil 2020 ja lõpuks 23. juunil 2020.

14. Otsuse eelnõus jõuab komisjon järeldusele, et lõplike kohustustega kõrvaldatakse märkimisväärsed takistused, mis oleksid võinud kavandatud tehinguga kaasneda tõhusale konkurentsile siseturul või selle olulises osas. Samuti on loobutud seoses teatavate asjaomaste turgudega esitatud vastuväidetest. Selle tulemusena tunnistatakse otsuse eelnõus, et kavandatav tehing on kooskõlas siseturu ja EMP lepinguga, tingimusel et lõplikud kohustused täielikult täidetakse.

15. Eespool esitatut silmas pidades leian, et käesoleva juhtumi käigus on menetlusõigusi tõhusalt järgitud.

Brüssel, 2 July 2020. Wouter WILS

(1) Vastavalt Euroopa Komisjoni presidendi 13. oktoobri 2011. aasta otsuse 2011/695/EL (ärakuulamise eest vastutava ametniku ülesannete ja pädevuse kohta teatavates konkurentsimenetlustes, ELT L 275, 20.10.2011, lk 29) (edaspidi „otsus 2011/695/EL“) artiklitele 16 ja 17.

(2) Nõukogu 20. jaanuari 2004. aasta määrus (EÜ) nr 139/2004 kontrolli kehtestamise kohta ettevõtjate koondumiste üle (EÜ ühinemismäärus) (ELT L 24, 29.1.2004, lk 1).

(3) 23. septembri 2019. aasta otsus oli adresseeritud äriühingule Orlen, 30. septembri 2019. aasta otsus oli adresseeritud nii äriühingule Orlen kui ka äriühingule Lotos ning 22. novembril 2019 väljastas komisjon kaks eraldi otsust äriühingutele Orlen ja Lotos.

(4) Komisjoni 21. aprilli 2004. aasta määrus (EÜ) nr 802/2004, millega rakendatakse nõukogu määrust (EÜ) nr 139/2004 kontrolli kehtestamise kohta ettevõtjate koondumiste üle (ELT L 133, 30.4.2004, lk 1), muudetud kujul.

(5) 7. aprillil 2020 saadeti äriühingu Orlen juristidele eelteabena (mitteametlik) vastuväidete koopia ja sellele lisatud kiri.

(6) See virtuaalne andmeruum organiseeriti asenduseks tavapärasele füüsilisele ruumile, sest koroonaviiruse pandeemia tõttu ei olnud füüsilist andmeruumi võimalik pakkuda. Majandusnõustajad võisid jagada pooltega oma järeldusi käsitlevat mittekonfidentsiaalset aruannet pärast seda, kui komisjon oli kinnitanud, et see ei sisalda konfidentsiaalset teavet.

(7) Koroonaviiruse pandeemia tõttu toimus suuline ärakuulamine interneti teel turvalise krüpteeritud videokonverentsi vahendusel.